དེ་ནས་གནམ་གྲུ་ཐང་གཙང་བཤེར་བྱེད་སྐབས།དངོས་པོ་གཞན་ཐམས་ཅད་ཐལ་བ་འབའ་ཞིག་ཏུ་གྱུར་ཀྱང་དགེ་བསྙེན་རྣམས་ཀྱིས་བླུས་པའི་ཆོས་ཀྱི་དཔེ་དེབ་འགའ་ཞིག་ཡོད་པ་དེ་ཁོ་ན་སྐྱོན་ཅི་ཡང་མེད་པར་ལུས་ནས་འདུག་པས་ཐམས་ཅད་ཀྱིས་དམ་པའི་ཆོས་ཀྱི་ནུས་པ་ནི་བསམ་གྱིས་མི་ཁྱབ་པར་འདུག་ཅེས་ཧ་མི་ལས་པ་གཅིག་ཀྱང་མི་འདུག་གོ།དེས་མཚོན་ནས་དེ་འདྲ་ཆེས་མང་པོ་ཡོད་པ་རྣམས་ཀྱང་ཤེས་པར་བྱའོ།དེས་ན་ལས་ཀྱི་འབྲས་བུ་འདི་རྣམས་ནི་དངོས་ཡོད་ཀྱི་འཚོ་བའི་ནང་ནས་མིག་མཐོང་ལག་ཟིན་དུ་བྱུང་བ་ཡིན་པས་བསྙོན་འདིང་ན་མ་གཏོགས་གཞན་ཁས་མི་ལེན་པའི་ཐབས་མི་འདུག་གོ།གལ་ཏེ་ད་དུང་ཁས་མི་ལེན་ན་ནི་བླུན་པོའི་ཨུ་ཚུགས་ཡིན་པས་ཅི་བྱར་ཡོད།འདི་རིགས་པས་ཀྱང་འགྲུབ་སྟེ།ཕྱི་རོལ་གྱི་དངོས་པོ་རྣམས་ལས་སྨན་གྱིས་བདེ་བ་སྐྱེད།དུག་གིས་སྡུག་བསྔལ་སྐྱེད་པ་འདི་སུས་ཀྱང་མ་བསྒྲིགས་མོད།དངོས་པོ་རང་གི་ཆོས་ཉིད་རེད།དེ་བཞིན་དུ་གཞན་ལ་གནོད་སེམས་སོགས་རྣམ་རྟོག་ཕྱིན་ཅི་ལོག་པ་དང༌།གཞན་ལ་ཕན་སེམས་སོགས་རྟོགས་པ་བཟང་པོ་རྣམས་ལའང་རང་རང་གི་འབྲས་བུ་ཞིག་ཅི་ཕྱིར་མེད།གཞན་ཡང་སྤྱོད་པ་ངན་པས་ཟས་དུག་ཅན་ཟོས་པས་སྡུག་བསྔལ་སྐྱེད།སྤྱོད་པ་ལེགས་པོ་འཕྲོད་བསྟེན་ཚུལ་བཞིན་དུ་བྱས་པས་བདེ་བ་སྐྱེད་པ་བཞིན་དུ།བྱ་བ་ངན་པ་གཞན་གྱི་ཤིན་ཏུ་གཅེས་ཤིང་ཕངས་པའི་སྲོག་གཅོད་པ་དང༌།ངལ་བ་ཆེན་པོས་བསྒྲུབས་པའི་ནོར་རྫས་རྣམས་དབང་མེད་དུ་འཕྲོགས་པ་སོགས་དང༌།བྱ་བ་བཟང་པོ་སྲོག་སྐྱོབ་པ།སྦྱིན་པས་གཞན་ཚིམ་པར་བྱེད་པ་སོགས་ལ་རང་རང་གི་འབྲས་བུ་ཅི་སྟེ་མེད་དེ་རྒྱུ་མཚན་མཚུངས་པའི་ཕྱིར་རོ།དེ་བས་ཁྱིམ་ཚང་ཞིག་གི་ནོར་རྫས་ཇག་པས་འཕྲོགས་ཏེ་དབུལ་པོར་གྱུར་པ་ལྟ་བུར་མཚོན་ན་དངུལ་པོར་གྱུར་པའི་རྒྱུ་དངོས་སུ་མཐོང་བ་ནི་དགྲས་བཅོམ་པ་དེ་ག་རེད།འོན་ཀྱང་དེ་མ་གཏོགས་མ་མཐོང་བའི་རྒྱུ་མཚན་མེད་ཅེས་སྨྲ་མི་ནུས་ཏེ།དཔེར་ན་སྒྲ་སྡུད་འཕྲུལ་ཆས་ཀྱིས་སྒྲ་འབྱིན་པའི་རྒྱུ་དངོས་སུ་མཐོང་བ་ནི་འཕྲུལ་ཆས་ཀྱི་ལྷུ་ལག་དེ་ཙམ་ཞིག་རེད།འོན་ཀྱང་དེ་ག་རང་ལས་གཞན་པའི་མ་མཐོང་བའི་རྒྱུ་མེད་ཅེས་སྨྲ་ག་ལ་ནུས་ཏེ།རང་དགར་མི་མཐོང་བའི་གློག་གི་རྦ་རླབས་ཀྱང་མེད་ཐབས་མེད་པའི་ཕྱིར་རོ།དེ་བཞིན་དུ་གློག་སྒྲོན་གྱིས་འོད་འབྱིན་པ་ལའང་དངོས་སུ་མཐོང་བའི་སྒྲིག་ཆས་འདི་དག་ཀྱང་དེའི་རྒྱུ་ཡིན་མོད།གཙོ་བོ་ནི་མིག་སོགས་ཀྱིས་མི་མཐོང་བའི་གློག་ཤུགས་ཉིད་ཡིན་པ་ལྟ་བུའོ།དེས་ན་འཇིག་རྟེན་གྱི་བདེ་སྡུག་སོགས་ལ་མིག་གིས་མཐོང་རྒྱུ་ཡོད་པ་དང༌།ལག་པས་རེག་རྒྱུ་ཡོད་པ་འདི་དག་ལས་གཞན་པའི་རྒྱུ་མེད་ཟེར་བ་ནི་གནའ་རབས་དང་དེང་རབས་ཀྱི་རིགས་པ་གཉིས་ཀ་དང་མི་མཐུན་པ་ཞིག་གོ།འགའ་ཞིག་གིས་དགེ་བ་བསྒྲུབས་ཀྱང་མི་འདོད་པ་བྱུང་བས་ལས་འབྲས་ལ་ཡིད་གཉིས་བྱེད་ཀྱང༌།མི་འདོད་པ་བྱུང་བ་ནི་སྔོན་གྱི་ལས་འབྲས་ཡིན་ལ།ད་ལྟ་དགེ་བ་བསྒྲུབས་པ་ལ་འབྲས་བུ་མེད་པ་མིན་ཡང་དེ་མ་ཐག་ཏུ་སྨིན་པའི་ངེས་པ་མེད་དེ།ལས་ལ་སྐྱེ་བ་ཕྱི་མ་ཉིད་ལ་མྱོང་འགྱུར་དང༌།ཕྱི་མ་རྣམས་ལས་གང་རུང་ཞིག་ཏུ་མྱོང་འགྱུར་སོགས་ཡོད་པའི་ཕྱིར་རོ།ལ་ལས་རྒྱུ་འབྲས་མེད་ཟེར་བ་འདི་ལ་རྒྱུ་མཚན་དང་དགོས་པ་རྩ་བ་ནས་མི་འདུགང་ཚོའི་མིའི་རིགས་ཐམས་ཅད་སྡུག་བསྔལ་མི་འདོད་ཅིང་བདེ་བ་འདོད་པ་ལ་འདྲ་མཉམ་རེད།དེའི་ཕྱིར་འཕྲལ་ཡུན་གྱི་སྡུག་བསྔལ་ཞི་བ་དང་བདེ་བ་སྐྱེད་པའི་ཐབས་ཤིག་ཡིན་ཕྱིན་རྒྱུ་མཚན་ཡོད་ན་ལྟ་ཞོགགལ་ཏེ་མེད་ཀྱང་རེ་ཞིག་དགོས་པའི་དབང་གིས་ཀྱང་ཁས་བླང་འོས་ན།རྒྱུ་མཚན་དང་བཅས་པའི་མི་རིགས་ཀྱི་བསམ་བློའི་དཔལ་ཡོན་གོང་དུ་འཕེལ་དུ་འགྲོ་བའི་ཐབས་ཐུན་མོང་མ་ཡིན་པ་འདི་དག་ལ་རྒྱུ་མཚན་རྣམ་དག་ཅི་ཡང་སྨྲ་རྒྱུ་མེད་བཞིན་གྱ་ཚོམ་དུ་དགག་པ་ཅིའི་ཕྱིར་བྱེད།ད་ལྟ་འཛམ་གླིང་ཞི་འཇམ་དང༌།སྐྱེ་དངོས་དོ་མཉམ་བྱེད་དགོས་ཞེས་ཁ་ནས་ཀུན་གྱིས་ཤོད་བཞིན་འདུག་ཀྱང༌།དོན་དུ་ཇི་བཞིན་ཞིག་གཏན་ནས་བྱེད་ཐུབ་པ་མི་འདུགདེའི་རྒྱུ་མཚན་གཙོ་བོ་ནི་ཚེ་སྔ་ཕྱི་དང་ཁྱད་པར་ལས་དང་ལས་ཀྱི་རྣམ་པར་སྨིན་པ་ལ་ཡིད་ཆེས་དང་བརྩི་འཇོག་མེད་པ་འདི་ཁོ་ན་ལ་ཐུག་སྟེ།རང་འཚོ་འདོད་ཀྱིས་གཞན་གསོད་པ་དང༌།དེའི་ཕྱིར་དུ་འཛམ་གླིང་རྩ་མེད་དུ་གཏོང་བའི་མཚོན་དང་རྫས་སྦྱོར་ངན་པ་སྣ་ཚོགས་འབད་པ་ཆེ་ཐང་གིས་བསྒྲུབས།རང་ལོངས་སྤྱོད་མངའ་ཐང་ལྡན་འདོད་ཀྱིས་གཞན་གཞོམ་འདོད་སགས་བློ་ངན་སྣ་ཚོགས་བྱུང་སྟེ།འཛམ་གླིང་དམག་ཆེན་གཉིས་པའི་སྐབས་སུ་ཡེའུ་ཐེའི་མི་རིགས་རྐྱང་པར་ཡང་མི་འབུམ་ཐེར་དྲུག་ཅུ་ཐམ་པ་སྲོག་དང་ཕྲལ་བ་དང༌།མི་རེ་རེས་ཀྱང་མི་ཉམ་ཆུང་ཁྲི་ཚོ་སུམ་ཅུ་ལྷག་རེ་བསད་པ་སོགས་ཡ་ང་ཞིང་ཡི་མུག་པའི་སྤྱོད་པ་མ་རུངས་པ་དེ་དག་ཐམས་ཅད་ཀྱང་གཙོ་བོ་ལས་འབྲས་ལ་ཡིད་མི་ཆེས་པ་རང་ལ་ཐུགགལ་ཏེ་ལས་འབྲས་ལ་སྙིང་ཐག་པ་ནས་ཡིད་ཆེས་པ་ཞིག་ཡོད་ན་རང་གི་ངང་གིས་ཡ་རབས་ཚུལ་ལྡན་གྱི་སྤྱོད་པ་ལ་གནས་པར་འགྱུར་བས་འཛམ་གླིང་ཞི་བདེ་འོང་བ་ལའང་དེ་ལས་ལྷག་པ་མེད།གཞན་སྐྱེ་དངོས་དོ་མཉམ་དགོས་ཚུལ་སོགས་ཀྱི་སློབ་གསོ་གང་ཞིག་བཏང་ཡང་རུང་སྟེ་ལས་རྒྱུ་འབྲས་ལ་ཡིད་ཆེས་པ་ལྟ་བུའི་ནུས་པ་ཞིག་གཏན་ནས་ཐོན་ཐབས་མེད་དོ།དེའི་ཕྱིར་འཛམ་གླིང་སྟེང་དུ་ཆོས་ལུགས་མི་འདྲ་བ་དུ་མ་ཞིག་ཡོད་པ་རྣམས་ཀྱང་སྐྱེ་བ་སྔ་ཕྱི་ཁས་བླངས་ཏེ་ལས་འབྲས་ལ་ཡིད་ཆེས་བྱེད་པར་ཕལ་མོ་ཆེ་ཞིག་མཐུན་པས་ང་ཚོ་འཛམ་གླིང་གི་མིའི་ལྔ་ཆ་གསུམ་ཟིན་པའི་རྒྱ་ཆེའི་ཆོས་དད་མང་ཚོགས་སྐྱེ་བོ་དུང་ཕྱུར་ཉེར་ལྔ་བརྒལ་བ་ཙམ་ཡོད་པ་ཀུན་གྱིས་རྡོག་རྩ་གཅིག་སྒྲིལ་གྱིས་མི་ཚེ་སྔ་ཕྱི་དང་ལས་རྒྱུ་འབྲས་ཀྱི་རྨང་གཞི་འདིའི་སྟེང་ནས་མིའི་རིགས་ཀྱི་མདུན་ལམ་ལ་བྱས་རྗེས་འཇོག་ཆེད་འབད་པ་ཆེ་ཐང་དུ་བྱ་རྒྱུ་ནི་ཆེས་གལ་ཆེ་བའི་ལས་སུ་གཟུང་བར་བྱ་སྟེ།གཞན་དུ་ན་ཙན་དན་ཤིན་ཏུ་བསིལ་བ་ཡང་བརྡར་དྲགས་ན་རང་ལས་མེ་བྱུང་བའི་མེས་རང་སྲེགས་པ་བཞིན་དུ་དེང་རབས་ཀྱི་རིག་པ་འདི་ཤིན་ཏུ་དར་དྲགས་ནས་རང་གིས་རང་བརླགས་པའི་གནས་འགྱུར་ཉེན་ཡོད་པ་ཤེས་པར་བྱའོ།།